বধূ নির্যাতন বা বধূহত্যা প্রায় নিত্যদিনের ঘটনা হয়ে উঠেছে। রবিবার বজবজের কালিপুরে ঘটে গেল তেমনই এক নৃশংস হত্যাকাণ্ড। নিজের স্ত্রীকে গুলি চালিয়ে হত্যা করলেন স্বামী।
রবিবার দুপুরে মির কুরবান (৩৭) ও সোফা বিবি’র (২৬)  মধ্যে বচসা চলছিল। আচমকাই গুলির শব্দ শুনতে পায় প্রতিবেশীরা। ঘটনাস্থলে গিয়ে তাঁরা আবিষ্কার করেন সোফা বিবির দেহ রক্তে ভেসে যাচ্ছে। 
তাঁকে তড়িঘড়ি এসএসকেএম হাসপাতালে নিয়ে যাওয়া হলে চিকিৎসকরা তাঁকে মৃত বলে ঘোষণা করেন। 
জানা যায়, মির কুরবান ও সোফা বিবির মধ্যে সম্পর্ক একেবারেই ভাল ছিল না। বছর তিনেক আগে বচসা চলার সময়ে মির সোফার কান কেটে নিয়েছিলেন। আর এ বার তাঁর হাতে প্রাণটাই খুইয়ে বসতে হল সোফাকে। 
রবিবারের দুপুরে বাড়িতে খেতে এসেছিলেন মির। তখনই তাঁর সঙ্গে ঝগড়া শুরু হয় সোফার। বচসা ধীরে ধীরে তীব্র আকার ধারণ করে। এর পরই মির আচমকা ৭ এমএম পিস্তল বের করে গুলি চালিয়ে দেন সোফার উপর। 
এর পরেই ঘটনাস্থল থেকে চম্পট দেন মির। এর পর মহেশতলার পুলিশ তাঁকে খুঁজে বের করে গ্রেফতার করে।